
Patērētāju strīdu risināšanas komisija (turpmāk – Komisija) šādā sastāvā:
Komisijas priekšsēdētāja Liene Neimane,
Komisijas locekļi Gints Kļaviņš kā patērētāju interešu pārstāvis un Gints Peičs kā komersantu interešu pārstāvis,
izskatīja rakstveida procesā strīdu starp patērētāju un sabiedrību saistībā ar iegādātā skrejriteņa atbilstību līguma noteikumiem.
No lietas materiāliem izriet, ka 2024. gada 17. aprīlī patērētājs sabiedrības veikalā iegādājās elektrisko skrejriteni Ninebot Segway KickScooter P65E par 959,00 EUR. 2025. gada 14. augustā patērētājs nodeva preci garantijas remontā, norādot defektu – plaisu pie stūres stiprinājuma. No servisa centra patērētājs vairākkārt saņēma informatīvas īsziņas par remonta termiņa pagarināšanu, un preces remonts un diagnostika ieilga vairāk nekā 60 kalendārās dienas. Ņemot vērā ieilgušo remontu, 2025. gada 28. septembrī patērētājs vērsās pie sabiedrības ar prasību atcelt pirkuma līgumu un atmaksāt par preci samaksāto naudas summu 959,00 EUR. Sabiedrība patērētāja prasību neapmierināja.
Sabiedrība lietā ir sniegusi skaidrojumu, norādot, ka prece tika nosūtīta ražotāja autorizētajam servisam Polijā, kur diagnostikas slēdzienā konstatēts, ka plaisa pie stūres stiprinājuma uzskatāma par mehānisku bojājumu un garantijas ietvaros remonts netiek veikts. Sabiedrība piedāvāja patērētājam maksas remontu 58,04 EUR apmērā vai, ievērojot lojalitāti, segt minētās remonta izmaksas, tomēr atteicās atcelt pirkuma līgumu un atmaksāt pilnu pirkuma summu.
Komisija, izvērtējot lietā esošos apstākļus, secina, ka skrejritenim nav konstatējama ražošanas defekts. Proti, konstatētā plaisa pie stūres stiprinājuma ir radusies mehāniskas iedarbības rezultātā.
Komisija norāda, ka saskaņā ar Patērētāju tiesību aizsardzības likuma (turpmāk – PTAL) 13. panta pirmo un otro daļu, pārdevējam ir pienākums nodrošināt preces atbilstību līguma noteikumiem, kā arī pārdevējs ir atbildīgs par jebkuru neatbilstību, kas pastāvējusi preces piegādes brīdī un atklājas divu gadu laikā no piegādes dienas.
No minētā izriet, ka sabiedrība ir atbildīga par ražošanas defektiem, savukārt, ja defekti radušies neatbilstošas lietošanas rezultātā, sabiedrībai nav pienākums izpildīt patērētāja prasību.
Ņemot vērā, ka plaisa pie stūres stiprinājuma nav uzskatāma par ražošanas defektu, patērētājam nav pamata izvirzīt sabiedrībai prasības atbilstoši PTAL, tostarp prasīt preces bezmaksas remontu, maiņu vai naudas atmaksu.
Komisija secina, ka sabiedrība, ņemot vērā to, ka prece ilgstoši atradās servisa centrā diagnostikas veikšanai, ir piedāvājusi veikt skrejriteņa remontu par saviem līdzekļiem. Komisijas ieskatā šāds sabiedrības piedāvājums ir uzskatāms par saprātīgu strīda risinājumu, un Komisija aicina patērētāju izvērtēt izteikto piedāvājumu.
Pamatojoties uz Patērētāju tiesību aizsardzības likuma 26.3 panta pirmo daļu, 26.4 panta pirmo un otro daļu, 26.11 panta pirmo daļu un 26.12 panta pirmo un otro daļu, 

nolemj:

Noraidīt patērētāja prasību.

Saskaņā ar Patērētāju tiesību aizsardzības likuma 26.12 panta piekto daļu Komisijas lēmumam ir ieteikuma raksturs un tas nav apstrīdams vai pārsūdzams.

Šis dokuments ir parakstīts ar drošu elektronisko parakstu un satur laika zīmogu.

